Venstres store mål for neste stortingsperiode er en ny og forbedret velferdskommune som er stor nok og robust nok til å kunne løse alle velferdsoppgaver på en god måte.
I dag mangler særlig de minste kommunene evne til å følge opp velferdstilbudene i praksis - økonomisk, ledelsesmessig, organisering, og ikke minst kvalitetsmessig. Det mangler fordi den rødgrønne regjeringen lovfester mer og mer, øremerker de aller fleste midler og sørger for frukt til skoleelever. Men man prioriterer ikke de største oppgavene, som mulighet for kommunene til å bygge opp nok sykehjemsplasser. Når alt er lovfestet og øremerket, blir alt like viktig og ingenting prioritert.
På kort sikt må det bygges flere sykehjemsplasser. Når 100-åringer ikke får sykehjemsplass med en gang de trenger det, så er det noe alvorlig galt med styring og prioritering i dette landet. I år skal 157 millioner kroner ekstra gi 1500 flere sykehjems- og omsorgsplasser. På sikt vil vi trenge 60.000 flere ansatte og to milliarder kroner mer i året for å møte eldrebølgen de neste 20 årene. Det sier seg selv at dette ikke går opp. Derfor trengs Venstres nye løsninger.
Forebygging lønner seg og gir bedre liv. Vi må tørre å tenke både på kort og lang sikt. På lang sikt tror vi Venstres løsninger er de beste, hvor vi gir eldre gode tilbud utenfor institusjoner og sykehus så lenge som mulig. Det omfatter alt fra tilrettelagte boliger med hjelpetjenester som vaktmester, og enkle ting som forebygging av skader.
Jeg mener det er riktig med større satsing på eldreomsorg som inkluderer mange nok hender og tilstrekkelig med sykehjemsplasser for de mest pleietrengende og alvorlig syke. Like viktig er satsing på forebygging av skader for å møte behovene i eldreomsorgen. Vi trenger også flere leger og sykepleiere med kompetanse på sammensatte sykdommer på sykehjem.
Svært syke eldre blir altfor ofte sendt frem og tilbake mellom sykehus og sykehjem de siste ukene av livet. Det er ikke noe mål å dø på sykehus. Det beste er å tilbringe den siste tiden i livet sammen med dem du er glad i, og i gode og trygge omgivelser. Det brukes enorme ressurser på sykehusene, som i stedet kunne vært brukt på sykehjem og gitt eldre en verdig avslutning på livet.
Venstre vil ha en velferdsreform. En slik reform krever etter vårt syn en ny kommunestruktur. Det betyr større kommuner med større ansvar, spesielt innen velferdstjenester og helsevesen. Da kan vi gi behandling, pleie og omsorg i folks nærmiljø, slik at brukerne får et bedre tilbud og økt verdighet. Nærhet til brukerne gir større mulighet til å aktivisere det frivillige hjelpeapparatet gjennom samarbeid med det offentlige.
Venstre er positive til regjeringens samhandlingsreform, men reformen mangler en ny kommunestruktur. Vi vil få mer byråkrati utenfor politisk kontroll. NAV-reformen bør ha lært den rødgrønne regjeringen en ting: Å forvente at det bare går an å snu overføringen av midler fra ett sted til et annet og få bedre og mer effektiv behandling uten omstillingsmidler, er galskap. Det bør Bjarne Håkon Hanssen ha lært.
Det kreves stor kunnskap og kompetanse å ha ansvar for pasienter og brukere med ulike sykdommer, og å forstå hva slags tjenester det er behov for. Per i dag er ikke denne kompetansen tilstrekkelig til stede i alle norske kommuner. Uten slik kompetanse vil vi gå inn i en ny omstilling som ikke blir til beste for pasientene. Derfor trengs en målrettet velferdsreform og ny kommunestruktur.